Ma en dogter in huis vermoor(Argieffoto: SA Polisie) Die polisie het ’n grootskaalse soektog van stapel gestuur na die verdagte of verdagtes wat betrokke was by die moord op ’n bejaarde vrou en haar dogter in Roodepoort. Die 78-jarige vrou en haar 53-jarige dogter se liggame is Sondag met verskeie steekwonde in ’n kothuis in Floridapark gevind. Dit is in die stadium nog nie duidelik wanneer die vroue vermoor is nie en of enige iets uit die huis gesteel is nie. “Die ondersoek is na die Gautengse provinsiale ondersoekeenheid verwys en word ondersoek in ooreenstemming met die SAPD se verbintenis om alle geslagsgeweld- en vrouemoordsake te prioritiseer,” het brig. Mathapelo Peters, polisiewoordvoerder, gesê. “Die polisie ondersoek die omstandighede rondom die dubbelmoord en probeer die motief vir die grusame daad vasstel.” Enigiemand met inligting oor die voorval word versoek om hul naaste polisiestasie of Stop Misdaad by 08600 10111 te kontak.